هاياو مييازاكي

هاياو مييازاكي ( ب الجاپونية 宮崎 駿 ولا 宮﨑 駿، مييازاكي هاياو : [mijaꜜzaki hajao]؛ تزاد ف 5 يناير، 1941) هو انيماطور، موخريج و مانݣاكا جاپوني. لمؤسيس د ستوديو ݣيبلي، خدا ايشادة دولية كا حجاي د لقصص حرايفي و الصانع د لافلام د لانيمي الجاپونية، و كايتعتابر واحد من اكتر لموخريجين لمتوجين ب الجوايز ف تاريخ لانيماسيو (التحريك). تزاد ف طوكيو ف ليمبراطورية د الجاپون، مييازاكي تبلى ب لمانݣا و لانيماسيو بكري ف عمرو، و دخل ل طوويي انيميشون ف 1963. ف عوام اللولا ف طوويي انيميشون خدم فنان د لانطيرڤال و موراها بدا التعاون معا ايساو طاكاهاطا. مييازاكي عاون ف تاسيس ستوديو ݣيبلي ف 1985. خرج معا ݣيبلي بزاف د لافلام، منها، لاپوطا: قصبة ف السما (1986)، جاري طوطورو (1988)، السيرڤيس د ليڤريزو كيكي (1989)، و پوركو روصّو (1992). لافلام جابت نجاح تيجاري و نقدي ف الجاپون. لفيلم د مييازاكي، لاميرة مونونوكي كان اول فيلم محرك خدا جايزة لاكاديمية الجاپونية للافلام، و موراها ب شوية ولا اكتر فيلم جاپوني ف لارباح مور طليق ديالو ف 1997. التوزيع ديال هاد لفيلم ف لعالم لغربي زيّد ب شكل كبير الشعبية و التاتير د ݣيبلي برا الجاپون. لفيلم د 2001 ديالو، مخطوفة ولا اكتر فيلم جاپوني ف لارباح ف التاريخ، ربح جايزة لاوسكار لاحسن فيلم انيماسيو، و كايتعتابر واحد من اعضم لافلام د لقرن لواحد و عشرين. مييازاكي علن على عتيزالو على لافلام، وخا موراها رجع ل لكتابة و ليخراج د فيلمو ال12 لولد و لمالك الحزين (2023)، لي خدا عليه جايزة لاوسكار لاحسن فيلم انيماسيو ل لخطرة التانية. لبدية و لكاريير. لبدية د حياتو و افلامو. بات مييازاكي كان لمودير د طيران مييازاكي، شاريكة تصنيع لي كاتصايب لپارتيات د الطيارات لموقاتيلة زيرو. لبيزنيس د لفاميلة زرع ف مييازاكي حب الطيران لي ولا واضح ف ݣاع اعمالو. مور ما كمل قرايتو ف لقتيصاد ف كولية ݣاكوشووين ف طوكيو عام 1963، خدا الطاش د انيماطور موبتديئ ف ستوديو طوويي انيميشون، ديڤيزيو ف طوويي لي هو اكبر مونتيج ل لانيماسيو ف اسيا، و ف لوقيتة لي كان ف طوويي، تلاقى معا رفاقو، ايساو طاكاهاطا و اووطا اكيمي. اللول فيهوم ولا صاحب د لعمر، متعاون معاه ف لاعمال و شريكو ف لبيزنيس، اما اووطا، ولات مراتو. مييازاكي طلع ف لݣراضات ف طوويي، و هو كايخدم على مشاريع بحال السيرية التلفازية اووكامي شوونين كين ("لولد الديب كين") و لفيلم اللول د طاكاهاطا، طاييوو نو اووجي: هوروسو نو ضايبووكين (1968) ("لامير النورسي الصغير"). مور ما مشى من طوويي ف 1971، مييازاكي، معا رفيقو طاكاهاطا، كملو ف لخدمة ف بزاف د الستوديووات ف عوام 1970. ابرز خداميه ف هاد لپيريوض منها لافلام لقصيرة د پانضا! ݣو پانضا! ، و اول فيلم طويل د مييازاكي، لوپان التالت: لقصبة د كاليوصطرو (1979)، لي هي قصة د لمغامرة كاتصور الشفار النبيل و رفاقو. الطليق د ستوديو ݣيبلي. الستيل لي متفرد بيه مييازاكي غايبدا يبان ف ناوشكا د وادي الريح، لي هي مانݣا شهرية كتبها ل مجلة انيميج، لقصة د هاد لمانݣا كاتتبع ناوشكا، اميرة و محاربة مترددة، ف طريقها ف وسط عالم بيئتو مدمرة. النجاح د لمانݣا انسپيرا فيلم ب نفس السمية (تطلق ف 1984) و شجع مييازاكي و طاكاهاطا ف صنيع شركة دايمة بيناتهوم. ب جوج بيهوم طلقو ستوديو ݣيبلي ف 1985. لعام لي موراه تطلق فيلم لاپوطا: قصبة ف السما ف الجاپون و ناوشكا تطلق ف ميريكان. ستوديو ݣيبلي و مييازاكي كملو ف انتاج اعمال كاتڤيزي السوق لمحلية، وخا هاكداك، فيلمو جاري طوطورو بدا ف 1988، وخا لفيلم خدا ستيقبال نقدي ايجابي، النجاح لمادي د الستوديو جا اساسا من لبيع د لمنتوجات و السلعة د طوطورو. تبعو فيلم پوركو روصّو (1992)، لي كايعاود مغامرة طيار بطل على لحرب لعالمية اللولى لي لصقات فيه لعنة وجه لحلوف. هاد النجاحات سرحات الطريق ل فيلم، لاميرة مونونوكي (1997)، بلوكباسطر لي هرس الروكور د لبوكس اوفيس الجاپوني. لفيلم بانو فيه طيمات لي كاتعاود ف افلام مييازاكي، بحال الصيراع بين التقدوم د لباشار و النيضام الطابيعي و ليستيمرارية بين لعالم الروحي و لعالم الدنيوي، زيد على هادشي، التاقموص ديال لفيلم ل لكوضاما ( لارواح د لاشجار الجاپونية). لفيلم د مييازاكي، مخطوفة (2001)، ربح الجايزة لكبرى د مهرجان بيرلين الدولي ف 2002، و جايزة احسن فيلم ف جوايز هونݣ كونݣ للفيلم، و خدا جايزة احسن فيلم انيماسيو ف جوايز لاوسكار ف 2003. ف لفيلم، تشيهيرو، بنت صغيرة عادية يلا ما قلناش مفششة، توضرات على واليديها و دخلات ف عالم لاليهة و السحر. مييازاكي تبع النجاح لكبير د مخطوفة ب فيلم، لقصبة لمتحركة د هاول (2004)، قصة د بنت صغيرة تلعنات ب جسد د مرا شارفة و لمغامرة لي وداتها ل واحد لقصبة اسطورية كاتحرك، لفيلم ترشح لجايزة لاوسكار ف 2006. فيلم پونيو كان اكتر فيلم كايڤيزي لجمهور د الطفال ف ݣاع افلام مييازاكي، وخا هاكداك، لفيلم جا ف الطوپ د لبوكس اوفيس الجاپوني د 2008. مييازاكي عاون ف كتابة السيناريوات ل ستوديو ݣيبلي بحال ف افلام لعالم السري د ارييتي لي مبازي على لكتاب د الطفال د ماري نورتن، ذا بارووْرز، و فيلم كوكوريكوزاكا كارا (2011)، هي قصة د لبلوغ تاضاپطات من سيرية د لمانݣا. هاد لفيلم خرجو ولد مييازاكي ݣوروو. لاعمال اللاحقة. فيلم الريح كايطلع (2013)، كان مقاربة نطيباعية على لحياة د لموهنديس هوريكوشي جيرو، لي ديزاينا الطيارات لموقاتيلة لي خدّماتها الجاپون ف وقيتة لحرب لعالمية التانية. لفيلم تبازا على لمانݣا د مييازاكي ب نفس السمية، و ترشح لجايزة لاوسكار ف 2014. مييازاكي علن بلي فيلم الريح كايطلع غايكون اخر فيلم طويل ليه، و بدا لخدمة ف بورو لفاراشة، فيلم قصير ل لمتحف د ݣيبلي ف ميطاكا. لعتيزال د مييازاكي كان غي مؤقات، ف 2016 هو علن بلي فيلم لفاراشة بورو غايتوسع ل فيلم طويل. لفيلم كان اول فيلم لمييازاكي ب التحريك د لورديناطور. ف عام 2015، مييازاكي خدا اوسكار شرفي من لاكاديمية د فونون و عولوم التصويرة لمتحركة. ف 2023 مييازاكي عاوتاني رجع على لعتيزال ديالو باش يطلق فيلم لولد و لمالك لحزين، لقصة كاتدور على واحد الدري د طناش لعام من طوكيو، لي تنقل للبلاد مور ما مو تقتلات ف غارة د القنابل ف وقيتة لحرب لعالمية التانية. تما غايتلاقى معا مالك حزين رمادي، لي دفعو باش يدخل ل برج مسدود لي كايوصل لعالم مقسوم بين لميتين و لحيين. لكريتيك قلّعو ف هاد لفيلم لعناصر د لوطوبيوݣرافيا و النبرة الريتائية. لفيلم ربح جايزة لݣولدن ݣلوب و لبافطا لاحسن فيلم انيماسيو، و ربح جايزة لاوسكار لاحسن فيلم انيماسيو ف 2024. الستيل و الطيمات. السيلمية ليمان بلي ݣاع لمدابزات تقدر تتحل سيلميا بلا مانحتاجو نخدمو لقوة لجسدية واحد من اكتر الطيمات لي كاتعاود ف اعمال مييازاكي. "قصبة ف السما"، "لقصبة لمتحركة د هاول"، "لاميرة مونونوكي"، و "ناوشكا د وادي الريح"، هوما عيينات مفرزة من هاد الطيمة. الشخصيات الرئيسية كايديرو ما ف جهدهوم باش يلقاو السلام ف و وسط عالم عامر ب الصيراعات. وخا لخيلافات لجسدية حتى هي حاضرة، مي كاتستعمل غير لتسليط الضو على لعوقم ديالها، ب تخدام الصيراعات، ولا حتى لحرب، باش يروّج ل حلول سلمية. لمشاهيد د الطيران مييازاكي من ديما كايبغي الطيارات، ب الضبط لقديمة، فاميلتو ملكات شاريكة كاتنتج الجناوح د لموقاتيلات زيرو، و هادشي خلا تاتير كبير على شخصيتو. هادشي علاش كل فيلم ديالو فيه مشاهيد د الطيران د شي نوع، و هو باغي يصور التحلاق كا شكل من ليعجاب و الدهشة. وخا هاكداك، مييازاكي قال بلي هو كان مجدوب ل الطيارات لعسكارية و هو طفل، و لكن ولا كايكرههوم و هو كايكبر، من تما فهم لقيوى التدميرية ديالهوم. هاد النقطة د لفتنة معا الدات حضرات ب شكل طاغي ف "الريح كاتطلع"، فين لحلام د جيرو ف صنيع الطيارات، ولكن غي فهم لعواقيب د الطيارات لحربية، حس ب ندامة على لمصاوبة د ماكينات لموت. پروطاݣونيست نتوة لاغلبية د افلام مييازاكي كايصورو پروطاݣونيستات نتوات. ب النيسبة ليه، لبنات كايبانو حسن و التاتير د فعايلهوم ف لمشاهيد كايكون موؤتير كتر، متلا، بنت كاتتيري ب فردي غاتبان ف التصويرة حسن من ولد على حساب ريو، وخا هاكداك، الشخصيات النتوات ماشي ضعيفات بحال لاميرة سنوو وايت، و لكين عرفين شنو بغاو و شي مرات شوجاعات. هاد لخصلة واضحة كتر ف الشخصية د ناوشكا، ف "ناوشكا د وادي الريح" و ف سان د "لاميرة مونونوكي". فوق من هادشي، حتى لانطاݣونيست النتوات (الشريرات)، كايتصورو كا شخصيات معقدة و متعددة لبعاد، فين ف بزاف د لحالات كاتكون متناقضة، ميتال، ف "لاميرة مونونوكي"، ايبوشي تقدر تكون السباب ف بزاف د التدميرات، و لكن ف نفس لوقت كاتعتق لعيالات لمريضات. هاد لخصلة حتى هي، كاتبين لفيمينزم لباين لي كايتجلى ف اعمالو. التهلية ف لبيئة لبيئة وحدة من الطيمات لمركازية ف لفيلموݣرافيا د مييازاكي، ف لحضور لملموس ديالها و كا تحفيز ف بزاف د التعليقات. شي مرات ف افلامو، الطابيعة و لينسانية كايعيشو ب نسيجام معا بعضياتهوم ف بزاف د لاطموصفيرات. بحال شي بلاد، ڤيلاج، ولا حتى مدون. مييازاكي كايشوف بلي الناس يقدرو ولا خصهوم يعيشو ف الطابيعة ولا، على لاقل، يتعايشو ب سلام معاها. هاد لملحوضة غاتولي باينة ف "جاري طوطورو"، فين الطابيعة بدات كاتتهلى ف الطفال. غير هو، مييازاكي ف نفس لوقت كايعتابر الطابيعة بلاصة لي كاتجلى فيها لقوة، كيفما كايبان ف لدغال لمسمومة ف "ناوشكا د وادي الريح" و ف لغابة ف "لاميرة مونونوكي". ف هاد لفلام ب جوج بيهوم، كايحضر ميساج بيئي قاصح، يلا لباشار قررو يجيو ضد الطابيعة، الطابيعة غادي تنتاقم. التافاؤول ماحد لافلام د مييازاكي كاتڤيزي الدراري و لبنات الصغار، و الناس الشابين، و ماحد مييازاكي كايشوف من لموهيم ب النيسبة ليهوم ياخدو شوفة زوينة على لعالم، خشى ف لاعمال ديالو بزاف د التفاؤولية، لي كاتبان طاغية ف اللخر د افلامو، "ناوشكا د وادي الريح"، و "لاميرة مونونوكي"، و"مخطوفة" هوما عيينات مفررزة على خصلة التفاؤول. غير هو، التفاؤول ديالو كايتقابل ب شكل منتاضم معا التشاؤوم، بحال ف "لاپوطا: قصبة ف السما"، فين الطمع دار بزاف د لادى قبل ما يربح التفاؤول. على حساب مييازاكي، و ف ايصال دريكت معا التهلية ف لبيئة ديالو، الطابيعة ديما كاتدبر ف شي طريق كيفاش تلقى التوازون معا لبشرية.